17.10.2007 13:50   Eile õhtul kella poole seitsme ajal läks üks koeraomanik Torma vallas Rääbise külas praktiseeriva loomaarsti juurde, et saada kätte oma koera, kelle oli sinna kaks ja pool tundi tagasi operatsioonile viinud.    Mees leidis eest lõikuslaual lebava koera, kelle lõikus oli pooleli jäänud, ning 1949. aastal sündinud loomaarst Villemi, kes oli laua all pikali.    Kohalekutsutud politseinikud toimetasid arsti Jõgeva politseijaoskonda, kus tal tuvastati keskmine joove.    Omanik toimetas koera Tartu loomakliinikusse, kus arstid operatsiooni  lõpetasid. Koera elu tänaseks ohus ei ole.    Politsei alustas loomaarsti suhtes väärteomenetlust loomakaitseseaduse paragrahvi alusel looma ravimise nõuete rikkumise tunnustel. Seadus näeb sellise teo eest karistusena ette rahatrahvi kuni 50 000 krooni.